
                                                                                                               ДО 

                                                                                                               МИНИСТЪР- ПРЕДСЕДАТЕЛЯ 
                                                                                                               НА Р БЪЛГАРИЯ 

                                                                                                               ДО 

                                                                                                                    МИНИСТЪРА НА ЗДРАВЕОПАЗВАНЕТО 
                                                                                                                    НА Р БЪЛГАРИЯ 
                                                                                                                    КОПИЕ 

                                                                                                                    ДО 

                                                                                                                    Комисиите по лекарска етика на БЛС    и 

                                                                                                                    Столична лекарска колегия

                                                                                                                     ДО 
                                                                                                                     МЕДИИТЕ

                                                                       ПРОТЕСТНА НОТА
                                       Уважаема проф. Анна Мария Борисова,
Поводът да се обърнем към Вас са публикациите във вестниците „Труд” и „Стандарт” от 31.7.2010 г., отразяващи Вашите изказвания, направени пред журналисти предишният ден. 

Ние, ОПЛ от София остро възразяваме срещу твърденията Ви, че едва 25% от семейните лекари имат някаква специалност и на 84% от пациентите си не могат да поставят диагноза и да назначат адекватно лечение, че само 30% от хората вярват в тях, а 40% от болните посещават едновременно и личния си лекар и специалист. 

Това са неверни интерпретации и инсинуации, целящи отново и за пореден път дискредитиране и уронване престижа на нашата професия. 

Изнесените от Вас данни не отговарят на истината и са подвеждащи, тъй като по-голямата част от ОПЛ са със специалност вътрешни болести или педиатрия, близо 30% имат специалността Обща медицина и още толкова са в процес на придобиването и. 
Следдипломната специализация и нулевите години са наша друга болна тема и Ви уверяваме, че вината за това не е на ОПЛ.

Като съсловие, сме обругавани от всеки, заемащ вашия пост, от 2000 год. до сега. Но ние, на всеки 6 месеца, подлежим на избор от своите пациенти. Ако сме некадърни, некомпетентни, както винаги сме представяни в медийното пространство, от колеги заемащи високи властови позиции в МЗ и НЗОК, досега 70% от практиките ни да са фалирали.По тази причина и животът, и здравето на нацията няма да са поверени в наши ръце 24 часа в денонощието - 365 дни в годината. 
Реформата от „пазачи на входа” ни принуди да се превърнем в обикновени писарушки, които от бумащина нямат време дори за семействата си. 

Съгласно наредбите на МЗ сме длъжни да консултираме пациентите си задължително със специалисти. Така че какво, кому, как и колко здравната каса заплаща за това, не е в нашите прерогативи. 

Това обаче не ни прави по-малко лекари, от колегите с други специалности, защото медицината е призвание, както знаете, и всеки уважаващ себе си лекар непрекъснато полага усилия да е в час с новостите на професията ни. 

Стига охулване, стига унижение, ние също сме лекари като вас, като тези в парламента и в здравната каса! Обиждайки нас Вие принизявате цялото медицинско съсловие в България и пречите на реформата. 
Изискваме уважение, от вас – управляващите и от обществото, защото непрекъснатите безотговорни внушения, че сме неквалифицирани, неспособни и т. н., компрометират изцяло медицината и медицинското образование в страната ни. 
Ние сме търпеливо съсловие, но всичко си има предел. Крайно време е политиците да престанат да ни разединяват, да противопоставят едни медицински специалности на други, да ни манипулират. Защото не бива да се забравя поговорката, че и мравката, когато я настъпиш хапе...

05.08.2010 г.                                                                                     УС НА ДСОПЛ:
София                                                                                                                         

